Dié voorlegging van meer as 600 bladsye is vroeër vanjaar deur die Kaapse sakeman dr. Richard Young, wie se maatskappy CCII Systems die tender vir die vloot se nuwe korvette verloor het, ingedien. Volgens hom was dié dokumente nie in 2000 beskikbaar toe die gesamentlike ondersoekspan die wapentransaksie onder die loep geneem het nie.
Dié span, bestaande uit die ouditeur-generaal, die openbare beskermer en die nasionale direkteur van openbare vervolging, het in November 2001 in ’n verslag aan die parlement bevind daar was nie bewyse om te staaf die regering het “onwettig of onbehoorlik” opgetree nie.
* Die ouditeur-generaal se ganse bevinding oor die proses rondom die BAE/SAAB-tender word omgekeer. Pleks van ’n bevinding oor ministeriële inmenging en bevoordeling, lui dit die proses was bo verdenking en daar is “geen gronde” vir enige agterdog nie.
Volgens die DA lyk dit of Manuel opdrag gegee het die verslag moet dit duidelik stel die regering het met die gesamentlike ondersoekspan saamgewerk.